**Anne Isabella Noel Blunt**, **Wentworthin 15. paronitar** (22. syyskuuta 1837 – 15. joulukuuta 1917) oli brittiläinen aatelinen, matkailija ja hevostenkasvattaja. Hän perusti miehensä, runoilija Wilfrid Scawen Bluntin kanssa arabianhevosten siitostallin Crabbet Arabian Studin. Anne Blunt oli kiinnostunut hevosista miehensä kanssa tekemiensä Lähi-idän-matkojen aikana. Matkoilla Blunt keräsi myös tieteellisiä näytteitä ja teki piirroksia.

Nuoruus ja perhe
----------------

Anne syntyi 1837. Hänen vanhempansa olivat runoilija George Byronin ainoa tytär, matemaatikko Ada Lovelace ja tämän mies William King-Noel. Ada Lovelace kuoli, kun Anne oli 15-vuotias. William-isä vei tämän jälkeen Annen useille matkoille Euroopan mannermaalle. Anne oppi matkojen aikana neljää kieltä.

Anne King tapasi matkoilla myös tulevan miehensä Wilfrid Scawen Bluntin. He menivät naimisiin vuonna 1869. He saivat neljä lasta, mutta niistä vain Judith-tytär eli aikuisikään asti.

Matkat ja hevoset
-----------------

Anne Blunt beduiiniasussa ja hänen suosikkitammansa Kasida.
Anne Bluntin omaisuus mahdollisti sen, että hän pystyi matkustelemaan Lähi-idässä miehensä kanssa. Vuonna 1873 he matkustelivat Anatoliassa ja vuonna 1876 Egyptissä. Mesopotamiassa ja Persiassa he kävivät 1877–1878. Anne Blunt kiinnostui matkojen aikana hevosista, ja he perustivat 1878 tilalleen Crabbet Arabian Stud -hevossiittolan.

Bluntit lähtivät 1879 tutkimaan Arabiaa ja Najdia. He julkaisivat vuonna 1881 matkoista teoksen *Pilgrimage to the Nejd*. Anne Blunt oli kaksikosta se, joka keräsi matkalta tieteellistä tietoa. Hän käytti kompassia ja ilmapuntaria ja teki monia piirustuksia. Arabikulttuuri vaikutti suuresti Bluntiin, joka alkoi käyttää usein seudun vaatetusta. Hän oli avaamassa vuonna 1882 miehensä kanssa Kairoon uutta Shaykh ’Ubayd -nimistä siitostallia.

Anne ja Wilfrid Blunt muuttivat erilleen, kun Wilfridin rakastajatar Dorothy Carleton muutti heidän kotiinsa. Anne muutti tyttärensä ja tämän miehen luokse. Hän asui alkuun talvet Kairossa ja muutti sinne lopullisesti vuonna 1913. Anne Blunt kuoli Kairossa 1917.

Lähteet
-------

1. 1 2 3 4  Laura Walker: Anne Blunt - ‘Noble Lady of the Horses’  5.5.2015. The British Library Board. Viitattu 8.10.2017. (englanniksi)
2. 1 2  Daniel Foliard: *Dislocating the Orient*, s. 126. Chicago, London: The University of Chicago Press, 2016. ISBN 978-0-226-45133-6. Google-kirjat (viitattu 8.10.2017).
3. ↑  Brad Smithfield: The life and times of Lady Anne Blunt, 19th century famous horse breeder, creator of the Crabbet Arabian Stud *The Vintage News*.  15.10.2016. Viitattu 8.10.2017. (englanniksi)

Aiheesta muualla
----------------

* Kuvia tai muita tiedostoja aiheesta **Anne Blunt** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Japani
* Australia
* Alankomaat

 |
|  |
| Tieteilijät | 
* CiNii

 |
|  |
| Taiteenala | 
* RKD Artists
* ULAN

 |
|  |
| Henkilöt | 
* Trove

 |
|  |
| Muut | 
* IdRef

 |

 |